**DĖL UGDYMO PROCESO ORGANIZAVIMO ŠILALĖS RAJONO SAVIVALDYBĖJE**

2020 m. lapkričio 9 d. Nr. DĮV-1002

Šilalė

Vadovaudamasis Lietuvos Respublikos žmonių užkrečiamųjų ligų profilaktikos ir kontrolės
įstatymo 26 straipsniu, Lietuvos Respublikos Vyriausybės 2020 m. lapkričio 4 d. nutarimo Nr. 1226 „Dėl karantino Lietuvos Respublikoje paskelbimo“ 2.2 papunkčio nuostatomis, Lietuvos Respublikos Vyriausybės 2020 m. lapkričio 4 d. nutarimu Nr. 1226 „Dėl karantino Lietuvos Respublikos teritorijoje paskelbimo“, Šilalės rajono savivaldybės administracijos veiklos nuostatų, patvirtintų Šilalės rajono savivaldybės tarybos 2008 m. gruodžio 23 d. sprendimu Nr. T1-437 „Dėl Šilalės rajono savivaldybės administracijos veiklos nuostatų tvirtinimo“, 29 punktu bei atsižvelgdamas į ypatingas aplinkybes (sergančiųjų skaičių koronaviruso infekcija) Šilalės rajono savivaldybėje:

1. N u r o d a u Šilalės rajono savivaldybės:

1.1. bendrojo ugdymo mokyklų vadovams:

1.1.1. nuo 2020 m. lapkričio 9 d. iki lapkričio 13 d. ugdymą vykdyti nuotoliniu būdu mokiniams, kurie mokosi pagal pagrindinio ir vidurinio ugdymo programas;

1.1.2. nuo lapkričio 16 d. ugdymą vykdyti nuotoliniu būdu arba derinant nuotolinį su kasdieniu būdu (mišriu būdu) mokiniams, kurie mokosi pagal pagrindinio ir vidurinio ugdymo programas (mokyklos savo nustatyta tvarka organizuoja mokinių mokymosi trukmę kontaktiniu būdu, tačiau konktaktiniu būdu organizuojamos veiklos negali trukti trumpiau nei viena savaitė).

1.2. Šilalės meno ir Šilalės sporto mokyklų vadovams:

1.2.1. nuo 2020 m. lapkričio 9 d. iki lapkričio 13 d. neformalųjį vaikų švietimą vykdyti nuotoliniu būdu arba stabdyti;

1.2.2. nuo 2020 m. lapkričio 16 d. neformalųjį vaikų švietimą vykdyti nuotoliniu būdu arba stabdyti, išskyrus programas:

1.2.2.1. organizuojamas atvirose erdvėse (lauke);

1.2.2.2. vykdomas individualaus mokymo/ugdymo forma, kai užsiėmime dalyvauja tik pedagogas/treneris ir mokinys;

1.2.2.3. vykdomas mokytojo, dirbančio tik su viena, ne didesne kaip 5 mokinių grupe, ir tik vienoje įstaigoje, patalpose užtikrinant 10 m² plotą vienam besimokančiajam (grupę privalo sudaryti mokiniai, lankantys tą pačią bendrojo ugdymo mokyklą).

2. Į p a r e i g o j u bendrojo ugdymo mokyklų vadovus:

2.1. suderinus su Mokyklos taryba priimti sprendimą dėl ugdymo proceso organizavimo nuo 2020 m. lapkričio 16 d. nuotoliniu būdu arba nuotolinį derinant su kasdieniu (mišriu) būdu;

2.2. iki 2020 m. lapkričio 13 d. tinkamai informuoti mokinius ir jų tėvus (globėjus) apie ugdymo proceso organizavimą nuo 2020 m. lapkričio 16 d., pateikiant konkretų pamokų tvarkaraštį, jame nurodant, kurią savaitę konkrečiai klasei veiklos vykdomos kontaktiniu būdu;

2.3. gavus tėvų argumentuotus raštiškus prašymus (elektroninėmis priemonėmis), jog vaikui būtų sudaryta galimybė mokytis iš namų, įpareigoti mokytojus, jog mokiniui būtų nusiųstos tos savaitės užduotys ir priminimas tėvams (globėjams), jog tėvai (globėjai), priėmę sprendimą vaikų neleisti į mokyklą dėl argumentuotų priežasčių, prisiima visišką atsakomybę už vaiko ugdymą.

3. Į p a r e i g o j u Šilalės meno ir Šilalės sporto mokyklų vadovus:

3.1. kontaktinius užsiėmimus organizuojant grupėms, tos pačios grupės veiklą organizuoti ne trumpiau kaip vieną savaitę, kuriai veiklas veda tas pats pedagogas/treneris;

3.2. organizuojant kontaktinius užsiėmimus grupėms, privaloma laikytis grupių izoliacijos principo (užtikrinti, jog vaikai nuolatos lankytų tą pačią grupę);

3.3. tarp skirtingų grupių užsiėmimų privalomai daryti ilgesnes pertraukas, jog skirtingų grupių mokiniai neturėtų galimybės susitikti tarpusavyje (pertraukos negali būti trumpesnės nei 20 minučių).

4. Į p a r e i g o j u Šilalės rajono švietimo įstaigų vadovus veiklą vykdyti užtikrinant valstybės lygio ekstremaliosios situacijos operacijų vadovo nustatytas asmenų srautų valdymo, saugaus atstumo laikymosi ir kitas būtinas visuomenės sveikatos saugos, higienos, asmenų aprūpinimo būtinosiomis asmens apsaugos priemonėmis sąlygas.

5. P a v e d u šį įsakymą paskelbti Šilalės rajono savivaldybės interneto svetainėje [www.silale.lt](http://www.silale.lt).

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka Lietuvos administracinių ginčų komisijos Klaipėdos apygardos skyriui (H. Manto g. 37, 92236 Klaipėda) arba Regionų apygardos administracinio teismo Klaipėdos rūmams (Galinio Pylimo g. 9, 91230 Klaipėda) per vieną mėnesį nuo šio įsakymo paskelbimo arba įteikimo suinteresuotam asmeniui dienos.

Administracijos direktoriaus pavaduotojas,

pavaduojantis direktorių Osvaldas Šarmavičius